**ОБРАЗЛОЖЕЊЕ**

На основу чл. 44 Статута ЈП "Нишстан" у Нишу, Надзорни одбор Предузећа Одлуком број 01-1148/3 од 03.03.2017. године донео је Дугорочни план пословне стратегије и развоја ЈП "Нишстан" Ниш за период од 2017. године до 2027. године број 01-1158 од 03.03.2017. године и доставио га оснивачу, ради давања сагласности.

Одлуком о усклађивању пословања ЈП за стамбене услуге ''Нишстан'' Ниш са Законом о јавним предузећима (Службени лист Града Ниша'' број 135/2016) утврђене су делатности које Предузеће обавља.

Стратешки оквир за развој ЈП „Нишстан„ у наредном дугорочном периоду је повећање конкурентности предузећа на тржишту одржавања објеката, што ће бити спроведено смањењем расхода и контролом трошкова, повећавањем прихода креирањем нових услуга и повећањем броја корисника и смањењем времена потребног за пружање услуга корисницима.

Дугорочни циљеви Предузећа су повећање и унапређење основне делатности, повећање броја услуга према трећим лицима, повећање обима инвестиционих радова, окончање поступака у вези локације у ул. Марка Орешковића, повећање техничке опремљености и тд.

Процена физичког обима активности базира се на оствареним резултатима из предходних година на реализацији

- Програма хитних интервенција;

- Програма текућег одржавања;

- Програма инвестиционог одржавања према скупштинама станара и

- Програма инвестиционог одржавања према трећим лицима.

ЈП „Нишстан“ планира континуирано остваривање позитивног финансијског резултата, који се за 2017. годину планира у износу од 2.044.276 динара. Планирани пораст финансијског резултата у средњорочном периоду износи 4.150.000 динара, док се дугорочно очекује остварење већег финансијског резултата који се за 2027. годину планира у износу од 7.345.000 динара.

До краја дугорочног планског периода у односу на планираних 165 радника у 2017. години, број запослених би максимално требало да износи 175 радника у 2027. години, што би представљао оптималан број запослених. Не предвиђа се повећање броја административних радника, већ би се све активности везане на доквалификацију и преквалификацију радника односиле на повећање броја непосредних извршилаца.

Планира се смањење трошкова и контрола торшкова што је веома битно за реализацију програмских задатака. Ради одржавања конкурентности на тржишту предвиђа се улагање у информационе технологије, набавка савремених алата, машина, као и теретних и специјалних возила. Такође се планира улагање у рекламе што је, поред непосредног контакта са корисницима услуга, од кључног значаја за повећање броја зграда које би Предузеће одржавало.

Имајући у виду да је Дугорочни план пословне стратегије и развоја ЈП "Нишстан" Ниш за период од 2017. године до 2027. године сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, Секретаријат за имовинско – правне послове предлаже доношење решења као у диспозитиву.

 **СЕКРЕТАР**

 **Секретаријата за имовинско-правне послове**

 **Анђелија Стаменковић, дипл. правник**